31994D0323
L 145/19
JURNALUL OFÍCIAL AL UNIUNII EUROPENE
DECIZIA COMISIEI
din 19 mai 1994
de stabilire a condițiilor speciale care reglementează importurile de produse pescărești originare din Singapore
(94/323/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/493/CEE a Consiliului din 22 iulie 1991 de stabilire a condițiilor sanitare pentru producția și introducerea pe piața produselor pescărești (1), în special articolul 11 alineatul (1),
întrucât un expert al Comisiei a efectuat o inspecție în Singapore pentru a verifica condițiile în care produsele pescărești sunt produse, depozitate și expediate către Comunitate;
întrucât dispozițiile legislative ale statului Singapore privind inspecția sanitară și monitorizarea produselor pescărești pot fi considerate echivalente cu cele stabilite în Directiva 91/493/CEE;
întrucât Ministerul pentru Dezvoltare Națională, Departamentul pentru producția primară, autoritatea competentă din Singapore și Oficiul pentru sănătate publică veterinară, departamentul său de inspecție sunt capabile să verifice efectiv aplicarea legislației în vigoare;
întrucât procedura de obținere a certificatului de sănătate menționat la articolul 11 alineatul (4) litera (a) din Directiva 91/493/CEE trebuie de asemenea să conțină definirea unui model de certificat, cerințele minime privind limba (limbile) în care acesta trebuie să fie întocmit și calificările persoanei împuternicite să îl semneze;
întrucât, în conformitate cu articolul 11 alineatul (4) litera (b) din Directiva 91/493/CEE, pe ambalajele produselor pescărești trebuie să fie marcat numele țării terțe și numărul aprobării unității de origine;
întrucât, în conformitate cu articolul 11 alineatul (4) litera (c) din Directiva 91/493/CEE trebuie să fie întocmită o listă a unităților aprobate; întrucât acea listă trebuie să fie întocmită în baza unei comunicări transmisă Comisiei de către Ministerul pentru Dezvoltare Națională, Departamentul pentru producție primară; întrucât Ministerul pentru Dezvoltare Națională, Departamentul pentru producție primară trebuie să asigure concordanța cu dispozițiile stabilite în acest scop în articolul 11 alineatul (4) din Directiva 91/493/CEE;
întrucât Ministerul pentru Dezvoltare Națională, Departamentul pentru producție primară, a dat asigurări oficiale privind conformitatea cu regulile stabilite la capitolul V din anexa la Directiva 91/493/CEE și privind satisfacerea cerințelor echivalente cu cele stabilite de această directivă pentru aprobarea unităților;
întrucât măsurile prevăzute în prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
Autoritatea competentă din Singapore pentru verificarea și certificarea conformității produselor pescărești cu cerințele prevăzute în Directiva 91/493/CEE este Ministerul pentru Dezvoltare Națională, Departamentul pentru producția primară (Oficiul pentru sănătate publică veterinară).
Articolul 2
Produsele pescărești originare din Singapore, cu excepția moluștelor bivalve, echinodermelor, tunicatelor și gastropodelor marine sub orice formă, trebuie să satisfacă următoarele condiții:
1.
fiecare lot trebuie să fie însoțit de un certificat de sănătate în original, numerotat, completat, semnat, datat și constând dintr-o singură foaie, în conformitate cu modelul din anexa A la prezenta decizie;
2.
produsele trebuie să provină de la unitățile aprobate enumerate în anexa B la prezenta directivă;
3.
cu excepția produselor pescărești în vrac congelate și destinate producerii de alimente conservate, toate pachetele trebuie să aibă marcat cu litere indelebile cuvântul „Singapore” și numărul aprobării unității de origine.
Articolul 3
(1) Certificatul menționat la articolul 2 alineatul (1) trebuie să fie redactat în cel puțin una dintre limbile oficiale ale statelor membre în care sunt efectuate controalele.
(2) Certificatul trebuie să conțină numele, calitatea și semnătura reprezentantului Ministerului pentru Dezvoltare Națională, Departamentul pentru producție primară, precum și ștampila oficială a reprezentantului, într-o culoare diferită de cea a altor avize.
Articolul 4
Prezenta decizie se aplică de la 1 august 1994.
Articolul 5
Prezenta decizie se adresează statelor membre.
Adoptată la Bruxelles, 19 mai 1994.